2022. gada Āzijas spēles
2022. gada Āzijas spēles (ķīniešu: 2022年亚洲运动会) jeb 19. Āzijas spēles, plašāk pazīstamas arī kā Handžou 2022 (ķīniešu: 杭州2022), bija daudzu sporta veidu sacensības, kas no 2023. gada 23. septembra līdz 8. oktobrim norisinājās Ķīnas pilsētā Handžou. Sākotnēji tās bija paredzēts aizvadīt no 2022. gada 10. septembra līdz 25. septembrim, bet 2022. gada 6. maijā spēles tika pārceltas uz 2023. gadu Covid-19 pandēmijas dēļ. Jaunie datumi tika paziņoti 2022. gada 19. jūlijā. Handžou bija trešā Ķīnas pilsēta, kas uzņēma Āzijas spēles, pirms tam Āzijas spēles ir rīkojusi arī Pekina 1990. gadā un Guandžou 2010. gadā. Ķīnas Olimpiskā komiteja pieteikumu rīkot spēles iesniedza 2015. gada 18. augustā. Tā bija vienīgā oficiāli izvirzītā kandidatūra. Spēļu rīkošanas tiesības Handžou tika piešķirtas 2015. gada 16. septembrī Āzijas Olimpiskās padomes 34. Ģenerālās asamblejas laikā Ašgabatā, Turkmenistānā. Spēlēs tika sadalīts 481 medaļu komplekts 40 sporta veidos. Visvairāk zelta medaļu (201) izcīnīja Ķīnas sportisti, labojot sev piederošo rekordu, ko sasniedza 2010. gadā, kad izcīnīja 199 zelta medaļas. Ķīna ieguva visvairāk medaļu arī kopumā — 383.